**Lemurovité** (lat. *Lemuridae*) je čeľaď primátov, ktorej vymedzenie sa v priebehu času menilo - pozri nižšie.

Rozsah čeľade
-------------

V súčasnosti je čeľaď lemurovité (*Lemuridae*) obyčajne vymedzená úzko - zahŕňa totiž len rody:

* *Lemur* (po slovensky lemur; dnes zahŕňa len druh lemur kata),
* *Eulemur* (po slovensky lemur; do roku 1988 súčasť rodu *Lemur*; úplné alebo čiastočné synonymum je *Petterus*),
* *Hapalemur* (po slovensky lemur),
* *Prolemur* (po slovensky lemur; do roku 2001 súčasť rodu *Hapalemur*),
* *Varecia* (po slovensky vari alebo lemur; do roku 1962 súčasť rodu *Lemur*),
* †*Pachylemur* (staršie niekedy súčasť rodu *Varecia*).

Takto vymedzená čeľaď patrí do (akokoľvek vymedzenej) nadčeľade lemuroidovce (Lemuroidea) z (akokoľvek vymedzeného) taxónu lemurotvarovce (Lemuriformes) patriaceho do členitonosoblížnych (Strepsirrhini) primátov (Primates). 

V minulosti bola čeľaď *Lemuridae* spravidla definovaná širšie než dnes. Zahŕňala totiž:

- aj dnešnú čeľaď lepilemurovité (Lepilemuridae) v užšom zmysle a/alebo megaladapovité/pralemurovité (Megaladapidae) v užšom zmysle,
- v dávnejšej minulosti niekedy navyše aj dnešné čeľade makiovité (Cheirogaleidae) a †acheolemurovité (Archaeolemuridae), prípadne aj indriovité (Indriidae, vrátane Palaeopropithecidae) a ksukolovité (Daubentoniidae),
- a pôvodne (v 19. stor.) bola dokonca čeľaď *Lemuridae* zhodná s celým dnešným taxónom členitonosoblížne (Strepsirrhini) či s taxónom poloopice (Prosimii, t.j. Strepsirrhini + Tarsiiformes).
Ojedinele bola čeľaď Lemuridae v minulosti definovaná naopak užšie než dnes, zahŕňala totiž len dnešné rody *Lemur*, *Eulemur*, *Varecia* a *Pachylemur*.

Etymológia
----------

Čeľaď dostala svoje latinské (i slovenské) meno podľa rodu *Lemur* (po slovensky lemur), ktorý je pomenovaný podľa lemurov, t.j. zlých duchov zosnulých v starorímskej mytológii. Rod pomenoval Linnaeus; ako dôvod prevzatia názvu týchto duchov uviedol, že príslušníci tohto rodu sú - podobne ako duchovia zosnulých - činní často v noci a hýbu sa pomaly a pohyb majú podobný ľuďom.

Charakteristika
---------------

Nasledujúca charakteristika sa vzťahuje na lemurovité v zložení: *Lemur*, *Eulemur*, *Hapalemur*, *Prolemur*, *Varecia* a †*Pachylemur*.

Lemurovité sa vyskytujú len na Madagaskare a novšie aj na Komorských ostrovoch. 

Sú to stredne veľké stromové primáty, merajú 32 - 56 cm do dĺžky s výnimkou chvostu a vážia 0,7 - 5 kg. Majú dlhé, huňaté chvosty a mäkkú, vlnenú srsť rôzneho sfarbenia. Panvové končatiny sú o niečo dlhšie ako hrudné končatiny, ale nie dosť, aby nebránili štvornohému pohybu (na rozdiel od čeľade lepilemurovité). Väčšina druhov je veľmi živá a pravidelne skáču zo stromu na strom. Majú dobrý čuch a binokulárne videnie. Na rozdiel od ostatných druhov lemurov, jedinému druhu lemur kata chýba *tapetum lucidum*, reflexná vrstva oka, ktorá zlepšuje nočné videnie. 

Lemurovité sú prevažne bylinožravce. 

U väčšiny lemurovitých matka porodí jedno, alebo dve mláďatá po období gravidity trvajúcom 120 alebo 140 dní, v závislosti od druhu. Lemur vari (*Varecia variegata* v širšom zmysle) však môže vrhnúť dvoch až šiestich potomkov. 

Sú to spoločenské živočíchy, žijúce v skupinách tridsať i viac jedincov u niektorých druhov. V niektorých prípadoch, ako je lemur kata (*Lemur catta*), sú skupiny dlhodobé s výrazným hierarchickým usporiadaním dominancie, zatiaľ čo v iných, ako je napr. lemur hnedý (*Eulemur fulvus*), členstvo skupín sa líši zo dňa na deň.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Lemurovité**
* Spolupracuj na Wikidruhoch Wikidruhy ponúkajú informácie na tému **Lemurovité**

Zdroje
------

1. ↑  FLEAGLE, John G.. *Primate Adaptation and Evolution*. [s.l.] : Academic Press, 2013. 464 s. Dostupné online. ISBN 978-0-12-378633-3. S. najmä 415.
2. 1 2  LUPTÁK, Peter. *Slovenské mená cicavcov sveta*. [1. vyd.] Bojnice : Zoologická záhrada, 2003. 218 s. ISBN 80-969059-9-6. S. 51, 52.
3. ↑   *Mikko's Phylogeny Archive* [online]. mv.helsinki.fi, [cit. 2022-06-22]. Dostupné online.
4. ↑   *Mammal Species of the World - Browse: Lemuridae* [online]. departments.bucknell.edu, [cit. 2022-06-22]. Dostupné online.
5. 1 2  Szalay a Delson 1979
6. ↑  THURZO, Milan. *Milióny rokov človeka*. 1. vyd. Bratislava : Obzor, 1985. 204 s. (Obrázky z prírody.) S. 187, 188.
7. ↑  ALLIBERT, Claude; RAJAONARIMANANA, Narivelo. *L'extraordinaire et le quotidien (variations anthropologiques : hommage au professeur Pierre Vérin)*. [s.l.] : KARTHALA Editions, 2000. 607 s. Dostupné online. ISBN 978-2-84586-083-4. S. 346-347.
8. ↑  Svet živočísnej ríše. Osveta. 1984. S. 237-238, 378
9. ↑  SIMPSON, G.G. The Principles of Classification and a Classification of Mammals. In: Bull. Amer. Mus. Nat. Hist. 85. 1945
10. ↑  GILL, T. Arrangement of the families of Mammals... In: Smithsonian Miscellaneous Collections 230. 1872. najmä S. 2-3
11. ↑  MORRELL, George Herbert. *Mammalia. (Anatomy and dissection.)*. [s.l.] : Longman & Company, 1872. 294 s. S. 14, 33.
12. ↑  Schwartz et al. 1978
13. ↑  DUNKEL, A. R. et al. Giant rabbits, marmosets, and British comedies: etymology of lemur names, part 1". In: Lemur News, Vol. xvi, 2011-2012, S. 65

*Tento článok je čiastočný alebo úplný preklad článku lemurovití denní na českej Wikipédii (číslo revízie nebolo určené).* - len kapitola Charakteristika